REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/55-16

18. maj 2016. godine

B e o g r a d

ZAPISNIK

42. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 22. FEBRUARA 2016. GODINE

Sednica je počela u 9 časova i 15 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Vladan Milošević, Olivera Pauljeskić, Đorđe Čabarkapa, Goran Ćirić i Vladimir Marinković.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Milosav Milojević (zamenik člana Odbora Dragoljuba Zindovića), Saša Maksimović (zamenik člana Odbora Radmila Kostića), Goran Vukadinović (zamenik člana Odbora Jelene Mijatović), Nikola Jolović (zamenik člana Odbora Aleksandra Jovičića), Ivana Dinić (zamenik člana Odbora Novice Tončeva) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Zoran Pralica, Dragoljub Zindović, Dragomir Karić, Radmilo Kostić, Jelena Mijatović, Aleksandar Jovičić, Novica Tončev, Ivan Karić, Mladen Grujić, Dejan Čapo i Enis Imamović.

Sednici su, na poziv predsednika, prisustvovali: Željko Sertić, ministar privrede, Marko Obradović i Tamara Jurenić, posebni savetnici ministra privrede, Dubravka Drakulić, pomoćnik ministra privrede, Vida Živković, direktor Direkcije za mere i dragocene metale i Lucija Dujović, pomoćnik direktora Direkcije za mere i dragocene metale.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o javnim preduzećima, koji je podnela Vlada (broj 023-278/16 od 8. februara 2016. godine);

2. Razmatranje Predloga zakona o metrologiji, koji je podnela Vlada (broj 011-279/16 od 8. februara 2016. godine);

3. Razmatranje Predloga zakona o izmenama i dopunama Zakona o kontroli predmeta od dragocenih metala, koji je podnela Vlada (broj 011-242/16 od 4. februara 2016. godine);

4. Razmatranje Predloga zakona o sticanju prava svojine na zemljištu,objektima i vodovima Privrednog društva za proizvodnju i preradu čelika Železara Smederevo d.o.o. Smederevo, koji je podnela Vlada (broj 011-359/16 od 20.februara 2016.godine);

5. Razmatranje Predloga zakona o izmenama i dopunama Zakona o javno-privatnom partnerstvu i koncesijama, koji je podnela Vlada (broj 011-358/16 od 20.februara 2016.godine).

Pre razmatranja utvrđenih tačaka dnevnog reda, Odbor je većinom glasova usvojio zapisnike 34, 35, 36, 37, 38, 39, 40. i 41. sednice Odbora.

Na predlog predsednika, Odbor je većinom glasova odlučio da objedini raspravu po prvoj, drugoj, trećoj, četvrtoj i petoj tački dnevnog reda.

Prva, druga, treća, četvrta i peta tačka dnevnog reda – **Razmatranje Predloga zakona o javnim preduzećima, Razmatranje Predloga zakona o metrologiji, Razmatranje Predloga zakona o izmenama i dopunama Zakona o kontroli predmeta od dragocenih metala, Razmatranje Predloga zakona o sticanju prava svojine na zemljištu, objektima i vodovima Privrednog društva za proizvodnju i preradu čelika Železara Smederevo d.o.o. Smederevo, Razmatranje Predloga zakona o izmenama i dopunama Zakona o javno-privatnom partnerstvu i koncesijama**

Odbor je razmotrio Predlog zakona o javnim preduzećima u načelu, Predlog zakona o metrologiji u načelu, Predlog zakona o izmenama i dopunama Zakona o kontroli predmeta od dragocenih metala u načelu, Predlog zakona o sticanju prava svojine na zemljištu, objektima i vodovima Privrednog društva za proizvodnju i preradu čelika Železara Smederevo d.o.o. Smederevo u načelu, Predlog zakona o izmenama i dopunama Zakona o javno-privatnom partnerstvu i koncesijama u načelu i podneo izveštaje Narodnoj skupštini.

U uvodnim napomenama Željko Sertić, ministar privrede je istakao da su javna preduzeća godinama u fokusu pažnje javnosti i politike, ali da i dalje najveći deo javnih preduzeća nije u najboljoj funkciji države i privrede, odnosno građana Srbije. Važeći zakon ima dosta nedorečenosti koje su otvorile mogućnost za različite vrste tumačenja zbog čega su ukupni rezultati javnih preduzeća bili veoma problematični. U 2013. godini ukupni gubici javnih preduzeća su bili preko 55 milijardi dinara, a u 2014. godini su malo smanjeni, ali su i dalje drastični i iznose oko 42 milijarde dinara. Poseban problem je što rad javnih preduzeća nikada nije na organizovani i sistematski način praćen od strane države. Država je definisala šta preduzeća treba da rade, dala im osnovu opšte delatnosti i određene poslove. Definisani su uslovi za izbor direktora i članova upravnih odbora, koji odgovaraju za poslovanje preduzeća i tu se zaustavlja kontrola nad radom preduzeća. Neophodno je više kontrole od strane države kako bi se izbeglo da javna preduzeća vode socijalnu politiku. Dešavalo se da je država pokušala da socijalnom politikom obezbedi ukupno funkcionisanje privrede i društva na nekom globalnom nivou, što je dovelo do ozbiljnih problema u javnom sektoru. Državni udeo u javnim preduzećima bi trebalo smanjiti, preduzeća bi trebalo da budu što samostalnija i da funkcionišu što više na tržišnim principima, bez uticaja države. Istakao je da će novi zakon doneti promene vezane za mnogo jaču, snažniju i sveobuhvatniju kontrolu javnih preduzeća. Do sada je bilo 37 javnih preduzeća na republičkom nivou i 691 javno preduzeće na lokalnom nivou. Veće probleme u kontroli i ponašanju su pravila javna preduzeća na lokalnom, nego na republičkom nivou. Predloženim zakonom predviđena je stroža kontrola lokalnih javnih preduzeća i određeni koraci kojima će biti ograničena njihova prava. Vlada će svojom odlukom utvrditi kriterijume za velika državna preduzeća i definisaće koja će preduzeća biti od strateškog značaja, a među njima će biti i ona koja imaju više od 25% državnog kapitala. Od 691 lokalnog preduzeća, 465 su javna komunalna preduzeća. 170 preduzeća se bavi delatnošću javnog uređenja teritorije, odnosno naselja i 56 preduzeća su medijske, sportske, kulturne i ostale organizacije. Značajna novina je da članovi nadzornog odbora moraju biti obrazovani za taj posao, odnosno ne samo da imaju stručnu spremu ili iskustvo, nego će morati da se školuju sve vreme i da određene licence dobijaju u toku svog mandata kako bi potvrdili svoje znanje. Preduzećem upravlja direktor, koji je važna karika koju država kontroliše. Na osnovu toga dato mu je pravo da bira članove izvršnog odbora, dok je do sada članove izvršnog odbora birao nadzorni odbor. Prošle godine preduzećima je dato uputstvo od 19 tačaka za pisanje godišnjeg plana poslovanja. Javna preduzeća koja se finansiraju iz budžeta, imaju rok 15 dana, nakon usvajanja budžeta, da dostave Ministarstvu privrede svoje godišnje planove poslovanja. Za sva ostala preduzeća koja se ne finansiraju iz budžeta, rok za podnošenje godišnjeg plana poslovanja je 1. decembar, kako bi do 1. januara bio usvojen. Kvalitetna izrada godišnjeg plana poslovanja od velike važnosti, jer predstavlja model putem kojeg se kontroliše rad preduzeća. Naglasio je da je nedopustivo da preduzeće potroši određena novčana sredstva, a onda traži saglasnost Vlade za taj novac, već saglasnost Vlade na rebalans treba da traži pre nego što potroši novac.

Istakao je da Predlog zakona o metrologiji definiše neke uslove koje moramo, pre svega, da uskladimo sa praksom Evropske unije, a ključna rešenja se odnose na propisivanje uslova koje moraju da ispune organi državne uprave i pravna lica da bi se imenovala za nosioce nacionalnih standarda. Definiše se i usklađuje nadzor nad realizacijom poslova, razdvaja se tačno šta radi Ministarstvo privrede, a šta Direkcija za dragocene metale. Definišu se poslovi ovlašćivanja privrednih subjekata i drugih pravnih lica za obavljanje poslova. Obavezno je polaganje stručnog ispita za lica koja vrše overavanje merila i lica ovlašćena za obavljanje poslova i precizirani su zahtevi koje treba ispuniti za plasman proizvoda u skladu sa propisima Evropske unije. Definišu se neke procedure i pravila koja omogućavaju brži, jednostavniji i jeftiniji protok robe između nas i država članica Evropske unije.

Predlog zakona o izmenama i dopunama Zakona o kontroli predmeta od dragocenih metala je jedan od seta tehničkih zakona kojim će biti upodobljena pravila sa Konvencijom za kontrolu i žigosanje predmeta od dragocenih metala. Kada se pristupi Konvenciji za kontrolu i žigosanje predmeta od dragocenih metala, moći će da se koristi međunarodni žig. Stavljanjem međunarodnog žiga na naše proizvode, proizvođači neće imati dodatne troškove na inostranom tržištu, a isti tretman će imati i proizvodi iz uvoza. Obezbediće se da svaki zainteresovani proizvođač predmeta u Srbiji ima svoj žig kojim može da označava svoje klasifikacije. Zakonom se povećavaju i preciziraju nadležnosti u vršenju nadzora nad predmetima od dragocenih metala, jer se do sada dešavalo, zbog nepreciznih odredaba zakona, da inspektorima bude zabranjen pristup određenim prostorijama.

Istakao je da Privredno društvo za proizvodnju i preradu čelika Železara Smederevo d.o.o. Smederevo (u daljem tekstu: Železera) ima puno ekonomskih problema, a da bi se oni rešavali treba, pre svega, rešiti status vlasništva na zemljištu, objektima i vodovima. Objekti Železare imaju oko milion kvadratnih metara, a od toga oko 170.000 kvadratnih metara nije legalizovano. Samo za pripremu dokumentacije u redovnoj proceduri za legalizaciju potrebno je preko godinu dana. To posebno predstavlja problem kod specifičnih vodova koji prolaze kroz Železaru i konverzije zemljišta. Predlogom zakona se omogućava skraćenje procedura i brže donošenje različitih odluka u vezi rešavanja uređenog statusa nepokretnosti Železare. Preduzimaju se sve neophodne mere da se Železara spasi, jer ne radi se samo o 5.000 zaposlenih, već i o širim implikacijama na Smederevo i mala i srednja preduzeća koja rade za Železaru.

Predlogom zakona o izmenama i dopunama Zakona o javno-privatnom partnerstvu i koncesijama predviđeno je da predmet javno-privatnog partnerstva ne može biti isključivo isporuka dobara. Definisano je da javno preduzeće koje ulazi u saradnju sa privatnim preduzećem može da mu dozvoli korišćenje svojih objekata i zemljišta, ako se dokaže da je samo pod tim uslovima moguće obezbediti potreban nivo isplativosti realizacije projekta javno-privatnog partnerstva i povraćaj uloženih sredstava. Javno-privatno partnerstvo je loše prihvaćeno u Srbiji, a pokazatelj je da je samo 34 projekta definisano za pet godina. Predloženim izmenama Zakona utvrđuje se da se koncesije za usluge svrstavaju u grupu ugovora koje treba dodeliti na osnovu Zakona o javnim nabavkama, čime se postiže transparentnost postupka i otklanjaju moguće zloupotrebe. Predviđeno je da je za projekte u vrednosti preko pet miliona evra objavljivanje tendera dovoljno na javnom portalu koji je međunarodno priznat kao tenderski, odnosno da nema potrebe utvrditi obavezu da se javni poziv objavljuje i u jednom međunarodnom listu. Međunarodni monetarni fond je zbog kontrole makrofiskalnih elemenata tražio da za sve projekte preko 50 miliona evra Ministarstvo finansija daje posebnu saglasnost. Poseban tim u okviru Ministarstva finansija će biti zadužen za kontrolu investicija. Postoji još nekoliko tehničkih rešenja, ali osnovni cilj je privući pažnju što većeg broja investitora. Od velikog značaja za privlačenje investitora je i Zakon o investicijama i transparentan proces kao u predhodnom periodu sa „Telekomom“ Srbija. Bez obzira što je odlučeno da se „Telekom“ ne prodaje, sedam kredibilnih kompanija i fondova su bili zainteresovani za kupovinu.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- šta se podrazumeva pod pojmom korporativnog upravljanja, odnosno da li je korporativno upravljanje želja da se artikulišu interesi vlasnika kapitala, menadžmenta, zaposlenih u javnom sektoru ili interesi svih građana Srbije;

- zašto država kao osnivač bira predsednika nadzornog odbora, odnosno zašto članovi nadzornog odbora između sebe ne imenuju predsednika.

U raspravi je izneto da u Predlogu zakona o javnim preduzećima ima dobrih rešenja, ali i da je najveći problem loše upravljanje pojedinim javnim preduzećima. Trebalo je prvo usvojiti Zakon o javnom interesu koji bi definisao javni interes, što je preduslov uspešnog korporativnog upravljanja. Neophodno je i implementirati Zakon o javnoj svojini, kako bi se uknjižila imovina javnih preduzeća. Izneto je mišljenje da bi javna preduzeća efikasnije poslovala ukoliko bi direktor i članovi nadzornog odbora ličnom imovinom garantovali za rad preduzeća, a ne imovinom preduzeća. Podržano je osnivanje portala pri Agenciji za privredne registre na kom bi se objavljivali zaključeni ugovori o javno-privatnom partnerstvu. Ukazano je da postoje veliki problemi kod aktiviranih preduzeća iz stečaja, jer su investitori uložili ogroman novac, a sada im država na osnovu Zakona o poljoprivrednom zemljištu oduzima kupljeno zemljište.

Povodom diskusije, Željko Sertić, ministar privrede je istakao da je korporativno upravljanje javnim preduzećima model, odnosno način upravljanja preduzećem, kako da se sprovedu ciljevi koje definiše država. Javni interes predstavljaju ciljevi koji se žele postići, a definisani su u nekim strategijama. U Predlogu zakona o javnim preduzećima definisane su delatnosti u kojima se izražava javni interes.

U diskusiji su učestvovali Aleksandra Tomić, Goran Ćirić, Dragan Jovanović i Željko Sertić.

a) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o javnim preduzećima u načelu.

b) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o metrologiji u načelu.

v) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o kontroli predmeta od dragocenih metala u načelu.

g) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o sticanju prava svojine na zemljištu, objektima i vodovima Privrednog društva za proizvodnju i preradu čelika Železara Smederevo d.o.o. Smederevo u načelu.

d) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o javno-privatnom partnerstvu i koncesijama u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 10 časova i pet minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |

4201016.001/9